Matsɛ Sɔɔl Kɛ David | Baiblo Mi Ní Kasemi Kɛ Ha Jokuɛwi\nNÍ KASEMI 41\nBenɛ David gbe Goliat se ɔ, Matsɛ Sɔɔl pee lɛ e ta buli ɔmɛ tsuo a nya tsɛ. David ye kunimi ngɛ tahi fuu a mi, nɛ e ba he biɛ. Be fɛɛ be nɛ David maa je ta kɛ ba a, yi ɔmɛ ma la nɛ a maa do. A laa ke: ‘Sɔɔl gbe akpehi, se David lɛɛ e gbe akpe nyɔngmahi!’ Enɛ ɔ ha nɛ Sɔɔl hɛ kɔ̃ David nɔ, nɛ e ka kaa e maa gbe lɛ.\nDavid le saku fiami wawɛɛ nitsɛ. Ligbi ko ɔ, benɛ David ngɛ saku fiae ha Matsɛ Sɔɔl ɔ, matsɛ ɔ fɔ akplɔ konɛ e kɛ gbe David. Se David yu e he, nɛ akplɔ ɔ ya sɛ gbogbo ɔ mi. Lɔ ɔ se ɔ, Sɔɔl ka si abɔ kaa e maa gbe David. Nyagbenyagbe ɔ, David tu fo kɛ ho nga a nɔ ya, nɛ e ya laa e he ngɛ lejɛ ɔ.\nMatsɛ Sɔɔl ngɔ ta buli 3,000 kɛ piɛɛ e he nɛ a ya ngɛ David hlae. Sɔɔl ya sɛ tɛ puɔ nɛ David kɛ e ni ɔmɛ laa ngɛ mi ɔ mi. David we bi ɔmɛ de kɛ wo e tue mi ke: ‘Enɛ ɔ lɛɛ o ná he blɔ nɛ o kɛ maa gbe Sɔɔl.’ David pee blɛuu nɛ e ya po matsɛ ɔ tade ɔ nya. Se Matsɛ Sɔɔl nui. Pee se ɔ, e hao David wawɛɛ kaa e bui matsɛ nɛ Yehowa pɔ lɛ nu ɔ. E kplɛɛ we nɛ e we bi ɔmɛ nɛ a gbe Sɔɔl. Benɛ Sɔɔl je kpo ngɛ tɛ puɔ ɔ mi kɛ yaa a, David tsɛ lɛ nɛ e de lɛ ke jinɛ e ná he blɔ kaa e maa gbe lɛ, se e gbi lɛ. Anɛ nɔ́ nɛ David pee ɔ ha nɛ matsɛ Sɔɔl kpa e se nyɛɛ mi lo?\nOhoo. Sɔɔl ya nɔ nɛ e hla David se blɔ konɛ e gbe lɛ. Ligbi ko nyɔ mi ɔ, David kɛ e nyɛmi Abishai ya he nɛ Sɔɔl kɛ e ta buli ɔmɛ ngɛ ɔ, se nɔ ko nɛ́ mɛ. Jamɛ be ɔ mi ɔ, Abna nɛ ji, nɔ nɛ buɔ matsɛ ɔ he ɔ hwɔ mahe. Abishai de David ke: ‘Enɛ ɔ lɛɛ wa ná he blɔ! Ha nɛ ma gbe lɛ.’ David de lɛ ke: ‘Yehowa maa gbla Sɔɔl tue. Ha nɛ wa wo e akplɔ ɔ kɛ e nyu tɔ ɔ pɛ nɛ waa je.’\nYoku ko ngɛ he nɛ Sɔɔl kɛ ta buli ɔmɛ ya to si ngɛ ɔ. David kuɔ yoku ɔ, nɛ e kpa ngmlaa kɛ de ke: ‘Abna, mɛni he je nɛ o bui o matsɛ ɔ he? Jije Sɔɔl nyu tɔ ɔ kɛ akplɔ ɔ ngɛ?’ Benɛ Sɔɔl nu David gbi ɔ, e de ke: ‘O ná he blɔ nɛ o maa gbe mi se o gbi mi. I le kaa ye se ɔ, mo nɛ o maa ye matsɛ ngɛ Israel.’ Sɔɔl kpale kɛ ho matsɛ we ɔ ya. Se tsa pi Sɔɔl weku li ɔmɛ tsuo nɛ a sume David sane.\n‘Ke e maa hi ɔ, nyɛɛ bɔ mɔde nɛ nyɛɛ kɛ adesahi tsuo nɛ hi si ngɛ tue mi jɔmi mi. Ye huɛmɛ, nyɛ ko ye nyɛ nitsɛmɛ nyɛ he lue, se mohu nyɛɛ ngmɛ Mawu blɔ nɛ e kɛ e mi mi la nɛ pee.’​​—Roma Bi 12:18, 19\nSane bimihi: Mɛni he je nɛ Sɔɔl suɔ kaa e maa gbe David ɔ? Mɛni he je nɛ David sume nɛ e gbe Sɔɔl ɔ?